**Insuficient**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Noi niciodată nu ne-am fost de-ajuns

Cât să strigăm: destul, suficient!

Ne-am căutat şi neaflând răspuns

Am renunţat. De-ar fi substituent

Care să-mi ţină locul ocupat

Cât plec la o plimbare-n univers

Poate în catalog nemotivat

Nu te-aş nota. Sunt clipe de neşters

Pe care le-am trăit cândva... sau nu?

Au fost iluzii scurte, de moment,

Dar îmi lipseşti atât de mult... vezi, tu

Nu îmi vei fi nicicând suficient.

- Oricât mi-ai dăruit, tot însetat

Am adormit și m-am trezit flămând,

E riscul depărtării, asumat

De amândoi, dar oare până când

Vom căuta un loc în univers

Să fim prezenți în fiecare ceas?

Iubirii noastre, hai, să-i dăm un sens,

În viața asta, cât a mai rămas!

Dar mă gândesc e oare de ajuns

Să îmi acorzi un simplu tratament,

Când eu și astăzi caut un răspuns:

Să fiu al tău ar fi suficient?

Liliana Trif Ioan Grigoraș

Din volumul Ca și cum am împărți aceeași inimă -

Editura PIM Iași - 2016